Waar is die geel rame heen?Foto van ‘n geel raam op Vlaeberg (Seinheuwel) Foto: Maroela Media Toeriste en inwoners in Kaapstad sal van vandag af opmerk hoe die bekende geel New7Wonders of Nature-rame een vir een verdwyn. Die webwerf TableMountain.net het egter bevestig dat die vrolike rame slegs tydelik sal verdwyn, aangesien die rame bietjie opgeknap word. Die rame is op ikoniese plekke soos Vlaeberg (Seinheuwel), by die V&A Waterfront, in Bloubergstrand, Kaapstad-stasie, Harrington-plein en Lookout Hill in Khayelitsha opgerig. Die eerste raam, by Seinheuwel, is Dinsdag verwyder en sal op Dinsdag, 12 April, weer met ŉ splinternuwe lagie verf terugkeer. Tafelberg is in 2012 as een van die nuwe Sewe Wonders van die Natuur aangewys en as deel van dié nalatenskapprojek is ŉ reeks rame op plekke opgerig om besoekers die perfekte uitkykpunt te bied van Tafelberg. Toeriste kan foto’s van hulself en vriende en familie in die raam neem met Tafelberg as die skouspelagtige agtergrond. Toeriste neem graag lawwe foto’s in dié geel rame wat dwarsoor die stad pryk (Foto: Maroela Media) Die skedule vir die verwydering en installasie van die rame is soos volg: Vlaeberg (Seinheuwel): verwyder op 5 April, installasie op 12 April V&A Waterfront: verwyder op 12 April, installasie op 19 April Eden on the Bay (Bloubergstrand): verwyder op 19 April, installasie op 26 April Kaapstad-stasie: verwyder op 26 April, installasie op 3 Mei Harrington-plein: verwyder op 3 Mei, installasie op 10 Mei Lookout Hill (Khayelitsha): verwyder op 10 Mei, installasie op 17 Mei